ตำบลสาวชะโงก

สาวชะโงก เป็นตำบลในอำเภอบางคล้า จังหวัดฉะเชิงเทรา เดิมพื้นที่มีฐานะเป็นสุขาภิบาลสาวชะโงก ต่อมาได้ยุบเลิกลงเป็นสภาตำบล ปัจจุบันมีฐานะเป็นองค์การบริหารส่วนตำบล

ที่ตั้งและอาณาเขต 
ตำบลสาวชะโงกมีอาณาเขตติดต่อกับเขตการปกครองข้างเคียง ดังนี้

 ทิศเหนือ ติดต่อกับตำบลบางเล่า อำเภอคลองเขื่อน และตำบลบางแก้ว อำเภอเมืองฉะเชิงเทรา
 ทิศตะวันออก ติดต่อกับตำบลบางสวน อำเภอบางคล้า
 ทิศใต้ ติดต่อกับตำบลเสม็ดใต้ และตำบลเสม็ดเหนือ อำเภอบางคล้า 
 ทิศตะวันตก ติดต่อกับตำบลบางแก้ว ตำบลคลองจุกกระเฌอ และตำบลบางไผ่ อำเภอเมืองฉะเชิงเทรา

ประวัติ 
ตำบลสาวชะโงกเป็นตำบลเก่าแก่นานกว่า 100 ปีที่ตั้งมาพร้อมกับตำบลบางสวน (ตำบลบางสวนเดิมเป็นที่ตั้งของอำเภอบางคล้า) เมื่อปี พ.ศ. 2443 ซึ่งประชาชนส่วนใหญ่เป็นชาวเขมร ต่อมาชาวจีนได้อพยพลงมา และได้ยึดครองพื้นที่จนประชาชนชาวเขมรต้องอพยพมาตั้งถิ่นฐานบริเวณตำบลหัวสำโรง อำเภอแปลงยาว ในปี พ.ศ. 2483 ได้ยุบตำบลสาวชะโงกรวมกับตำบลบางสวน ก่อนที่จะตั้งขึ้นใหม่ในปี พ.ศ. 2490 โดยแยกพื้นที่หมู่ 2 บ้านสาวชะโงก, หมู่ 3 บ้านต้นสำโรง, หมู่ 5 บ้านคลองสะเดา, หมู่ 6 บ้านบางหัวเลน, หมู่ 8 บ้านคลองสวนใหญ่ และหมู่ 9 บ้านหมู่ ของตำบลบางสวน จัดตั้งเป็นตำบลสาวชะโงก อีกครั้ง

ในปี พ.ศ. 2501 กระทรวงมหาดไทยได้จัดตั้งองค์กรปกครองส่วนท้องถิ่นประเภทองค์การบริหารส่วนตำบลขึ้นครึ้งแรก ซึ่งมี 1 ใน 4 ตำบล (บางตีนเป็ด, สาวชะโงก, บางขนาก และบางวัว) ที่ได้จัดตั้งเป็นองค์การบริหารส่วนตำบลแรกในจังหวัดฉะเชิงเทรา เพื่อบำรุงและดูแลท้องที่ เนื่องจากมีการขยายตัวของชุมชน และเป็นที่ตั้งของตลาดบ้านหมู่มีอายุมากกว่า 100 ปี ในสมัยโบราณตลาดบ้านหมู่เป็นชุมชนใหญ่ การสัญจรในสมัยนั้นอาศัยทางน้ำ มีเรือกลไฟ (เรือเมล์) วิ่งไปยังตัวเมืองฉะเชิงเทราและบางคล้า และตลาดใหม่คลองสวนใหญ่ 

ก่อนที่ต่อมากระทรวงมหาดไทยได้เห็นว่าท้องที่ตำบลสาวชะโงกทั้งตำบล และพื้นที่บางส่วนของตำบลบางสวน บางส่วนของตำบลเสม็ดเหนือ ซึ่งอยู่ในเขตขององค์การบริหารส่วนตำบลสาวชะโงก อำเภอบางคล้า ซึ่งมีสภาพยกฐานะขึ้นเป็นสุขาภิบาลได้ จึงได้ยุบองค์การบริหารส่วนตำบลสาวชะโงก อำเภอบางคล้า จังหวัดฉะเชิงเทรา และยกฐานะท้องถิ่นตำบลสาวชะโงกทั้งตำบล และพื้นที่หมู่ 1, หมู่ 4 (บางส่วนเฉพาะฝั่งใต้คลองบางคล้า) ของตำบลบางสวน พื้นที่หมู่ 4 ของตำบลเสม็ดเหนือ ขึ้นเป็น สุขาภิบาลสาวชะโงก ตามประกาศกระทรวงลงวันที่ 1 กุมภาพันธ์ พ.ศ. 2506  โดยให้มีผลตั้งแต่วันที่ 19 กุมภาพันธ์ ปีเดียวกัน ซึ่งเป็นสุขาภิบาลแห่งแรกของอำเภอบางคล้า

และในปี พ.ศ. 2519 มีประกาศกระทรวงมหาดไทยให้ยุบสุขาภิบาลสาวชะโงก อำเภอบางคล้า จังหวัดฉะเชิงเทรา เนื่องจากไม่สามารถบริหารกิจการของสุขาภิบาลให้เจริญก้าวหน้าได้ ประกอบกับประชาชนในเขตสุขาภิบาลไม่ต้องการให้ท้องถิ่นนี้เป็นการปกครองรูปแบบสุขาภิบาล ตามประกาศกระทรวงลงวันที่ 30 สิงหาคม พ.ศ. 2519 โดยให้มีผลตั้งแต่วันที่ 21 กันยายน ปีเดียวกัน และภายหลังจากการยุบสุขาภิบาลสาวชะโงก ก็ได้จัดตั้งเป็นสภาตำบลสาวชะโงก จากนั้นจึงได้รับการยกฐานะเป็น องค์การบริหารส่วนตำบลสาวชะโงก ตามประกาศกระทรวงมหาดไทย เมื่อวันที่ 19 มกราคม พ.ศ. 2539 และมีผลในวันที่ 30 มกราคม ปีเดียวกัน เป็นต้นมา

การปกครอง 
ตำบลสาวชะโงก ประกอบด้วยหมู่บ้านทั้งสิ้นจำนวน 6 หมู่บ้าน

อ้างอิง 

สาวชะโงก
สาวชะโงก
อำเภอบางคล้า